Alfons 13-kanalen
Store norske leksikon,Geografi,Verdens geografi,Europa,Spanias geografi
Alfons 13-kanalen er navnet på en 13,5 km lang kanal som renner gjennom sentrale deler av byen Sevilla i den autonome regionen Andalucía i Spania. Kanalen følger det opprinnelige løpet for elven Guadalquivir, langs gamlebyen på den ene siden og bydelene Triana, Los Remedios og La Cartuja på den andre.
Byggingen av kanalen og en omlegging av elveløpet for Guadalquivir ble utført i tidsrommet 1926 til 1950. Grunnen til at det ble bygget et nytt elveløp for Guadalquivir var at man ønsket å hindre de gjentatte oversvømmelsene i Sevilla. Kanalen er stengt i den nordlige enden, mens den munner ut i det nye elveløpet gjennom en sluse i den andre enden. Havnen i Sevilla ligger inni kanalen. En rekke broer krysser kanalen, deriblant Puente de San Telmo og Puente de Triana. Les mer i Store norske leksikon Elven Guadalquivir Andalucía Sevilla Spania